钦定古今图书集成/明伦汇编/氏族典/第164卷 > 《廖用贤尚友录》 > 潘埙
## 钦定古今图书集成/明伦汇编/氏族典/第164卷 > 《廖用贤尚友录》 > 潘埙

按《明外史潘埙传》：“埙字伯和，山阳人。正德三年进士。
授工科给事中。性刚决，弹劾无所避。十一年，上欲毁
西安门外民居，有所兴作，埙切谏不报，三迁至兵科
都给事中。右都督毛伦以附刘瑾论死，削世荫。伦尝
有德于钱宁，伦子求复袭，埙力争，宁从中主之，寝其
奏。忽中旨命埙进一阶，外调，遂添注埙开州同知。嘉”
靖七年累官右副都御史，巡抚河南。潞州巨盗陈卿
据青羊山为乱，敕埙剿之。捷闻，遣给事中夏言往核，
未报。河南大饥，埙不以时赈，怨声大起，流闻禁中。帝
切责。埙惶恐引罪，遂为给事中蔡经等所劾。诏罢埙，
永不叙用。言核上平贼功，埙为首。桂萼恶之，但赉银
币。年八十七卒。